ડૉ. ચીનુભાઈ નાયક નોંધે છે કે, ભાગવતપુરાણમાં ૬૪ કલાનો ઉલ્લેખ છે, પરંતુ તેનું વર્ણન કરવામાં આવ્યું નથી. પુરાણના ૧૦મા પ્રકરણમાં કૃષ્ણ અને બલરામ એ બે ભાઈઓએ ૬૪ દિવસમાં ૬૪ કલાઓ પ્રાપ્ત કર્યાનો ઉલ્લેખ છે. બૌદ્ધ અને જૈન ગ્રંથોમાં પણ કલાનો વખતોવખત ઉલ્લેખ થયેલો જોવા મળે છે. લલિતવિસ્તારમાં ગૌતમે ઘણી બધી કલાઓ પ્રાપ્ત કર્યાનો ઉલ્લેખ છે. આ ગ્રંથમાં ૬૪ કામકલાનો પણ નિર્દેશ છે. ઉત્તરાધ્યયન સૂત્રમાં શ્રમણ મહાવીરે ૭૨ કલાઓની કેળવણી લીધી તેનું વર્ણન કરવામાં આવ્યું છે.